**Қазақстан Республикасы Парламенті Мәжілісінің депутаты А. Смағұловтың Қазақстан Республикасы Премьер-Министрінің орынбасары - Қазақстан Республикасы Ауыл шаруашылығы министрі**

**Ө.Е. Шөкеевке депутаттық сауалы**

**Құрметті Өмірзақ Естайұлы!**

Елбасымыз Нұрсұлтан Әбішұлы Назарбаев азық-түлік қауіпсіздігін қолдау, азық-түлік қауіпсіздігін қамтамасыз ету – мемлекеттің тұрақты дамуының басты белгісі екенін бірнеше рет атап өткен болатын.

Ал біздің депутаттық сауалға арқау болып отырған мал қорымдарының нашар жағдайы осы міндеттің тиісінше шешілуіне кедергі келтіретіні сөзсіз. Оның үстіне бұл мәселеге мемлекеттік органдар тарапынан да тиісті бақылау жасалмай отыр.

Соның салдарынан соңғы жылдары елдің әртүрлі өңірлерінде малдың жаппай қырылу жағдайлары тұрақты түрде орын алып келеді. Қазіргі кезде Ақтөбе облысында – бруцеллез ауруы және Маңғыстау облысында үй жануарларының құтыруы салдарынан карантин жарияланған.

Жергілікті атқарушы органдардың мәліметтері бойынша республикада шамамен 3 мыңнан астам мал қорымы бар. Оның 2 мынан астамы – примитивті биотермиялық шұңқырлар. Өткен жылы жергілікті бюджеттен 787 млн. теңге бөлініп, оған 227 мал қорымын салу жоспарланған.

Әйтсе де, Ауыл шаруашылығы министрлігінің деректері бойынша, мал қорымының 70 пайызынан астамы талаптарға сәйкес келмейді. Көпшілік мал қорымдарында қоршаулар мен тану белгілері жоқ.

Мал қорымдарын ұстау жөніндегі талаптардың орындалмауы адамдар мен жануарларға қауіпті инфекциялардың таралуына жол ашуы ықтимал.

Бұл жерде, ең алдымен, ең қауіптісі – сібір күйдіргісі жөнінде сөз болып отыр. Оның қоздырушысы сыртқы ортаның әсеріне аса төзімді. Ол қауіптіліктің екінші сыныбына жатады және топырақта жүз жылдан астам сақталуы мүмкін.

Сондықтан сібір күйдіргісін көмуге уәкілетті мемлекеттік органдар тарапынан жіті назар аударылуға тиіс. Ветеринарлық қадағалауға және мал қорымдарын қорғауды күшейтуге баса мән беру қажет.

«Нұр Отан» партиясы фракциясы осы мәселені бірнеше рет көтергенімен Үкімет тарапынан әлі де осы мәселені шешу жөнінде нақты шаралар қабылданбай отыр.

Осы айтылғандарға байланысты, құрметті Өмірзақ Естайұлы, Сізден:

1) мал қорымдарын заң талаптарына сәйкес келтіру;

2) апатты және иесіз қалған мал қорымдарын анықтау және оларды тиісінше қорғауды қамтамасыз ету; мал қорымдарының орындары белгіленген арнайы карталар әзірлеу.

3) жануарлардың шикізаты мен өнімдерінің сапасына ветеринарлық-санитариялық бақылауды қатаңдату;

4) жекелеген өңірлерде мал қорымдарын мобильді пеш-инсинераторлармен (инсинераторлар қаншалықты экологиялық қауіпсіз, ал күлді ауыл шаруашылығы жерлерінде тыңайтқыш ретінде пайдалануға болады) ауыстыру;

5) белгісіз және есепке алынбаған мал қорымдарын анықтау мақсатында қашықтықтан зондтауды қолдану жөнінде шаралар қабылдауды сұраймыз.

Жауабын «Қазақстан Республикасы Парламенті және оның депутаттарының мәртебесі туралы» Қазақстан Республикасы Конституциялық Заңының 27-бабына сәйкес жазбаша түрте жіберуіңізді сұраймыз.

**Құрметпен, депутаттар,**

**«Нұр Отан» партиясы**

**фракциясының мүшелері А. Смағұлов**

**М. Айсина**

**Н. Әбдіров**

**А. Дәуренбаев**

**А. Ералиев**

**Б. Жылқышиев**

**У. Қайназаров**

**В. Олейник**

**С. Омаров**

**М. Теміржанов**